**Matkaoppaat** on suomalainen matkaoppaiden työstä kertova dokumentaarinen matkailuohjelma, jota on esittänyt Nelonen. Sarjan kaksi ensimmäistä tuotantokautta kuvattiin Turkin Alanyassa, kolmas Bulgarian Sunny Beachillä ja neljäs taas Alanyassa. Ohjelmaa tuotti Susamuru. *Matkaoppaat* oli Susamurun Neloselle räätälöimä formaatti, ja sarja oli siihen asti suurin suomalainen ohjelmatuotanto ulkomailla. Sarjan vastaavina tuottajina toimivat Sari Isotalo ja Kari Voutila.

Tuotantokaudet
--------------

### Ensimmäinen ja toinen tuotantokausi (Alanya)

Ohjelman ensimmäinen tuotantokausi esitettiin 25. tammikuuta 2010 alkaen, ja toinen tuotantokausi 14. helmikuuta 2011 alkaen. Sarjasta esitettiin neljäkymmentä osaa vuonna 2010, ja 52 osaa vuonna 2011. Ensimmäisellä tuotankokaudella oppaina toimivat Terhi, Erja, Tamer, Sini, Heidi, Matti ja Kati. Kati lopetti matkaoppaan työt kesken kauden ja hänen tilalleen tuli uusi opas Janni. Toisella kaudella samat oppaat Heidiä, Katia ja Mattia lukuun ottamatta jatkoivat sarjassa. Kauden uusia oppaita olivat Riina, Jenni, Katri, Nina, Maarit, Pia ja Erika. 

*Matkaoppaat* kasvatti Nelosen katsojamäärää esityspaikallaan yli kolmenkertaiseksi aiempaan verrattuna heti ensimmäisellä esitysviikollaan.
*Matkaoppaat* oli vuonna 2010 ehdokkaana Formaatti-Finlandia-palkinnon saajaksi. Palkinto myönnetään vuosittain parhaalle suomalaiselle tv-formaatille.

Sarjan kaksi ensimmäistä tuotantokautta kertovat suomalaisten suosimasta rantakohteesta Alanyasta, joka sijaitsee Välimeren rannalla Turkin Antalyan maakunnassa. *Matkaoppaiden* pääosissa esiintyvät ohjelman nimen mukaisesti Alanyassa toimivat matkaoppaat. *Matkaoppaat*-sarjan Terhi toimii Deturin kohdepäällikkönä. Hänen työnsä sisältää laadunvalvontaa ja oppaiden ohjaamista ja auttamista tilanteessa kuin tilanteessa. Ohjelmassa nähdään, kuinka matkatoimisto Deturin suomalaisten matkaoppaiden päivät kuluvat turistien asioiden selvittämisessä, retkien johtamisessa ja oman elämän hoitamisessa vieraassa maassa.

### Kolmas tuotantokausi (Sunny Beach)

Kolmannella tuotantokaudella sarjaa kuvattiin Sunny Beachillä, Bulgariassa, jossa kuvaukset aloitettiin toukokuussa 2011 ja ne päättyivät elokuun lopussa. Bulgariassa kohdepäällikkönä toimi Janne. Kolmannella kaudella matkanjärjestäjänä toimi Alma Tour, joka meni konkurssiin kaksi viikkoa kuvausten päättymisen jälkeen. Neljättä kautta oli suunniteltu Alma Tourin kanssa Kyprokselle. Nelosen televisiotoiminnan johtajan Kristiina Werner-Aution mukaan kanava ei tiennyt Alma Tourin huonosta taloustilanteesta sopimusta tehtäessä. Kolmas tuotantokausi sisälsi 60 jaksoa. Kolmannella kaudella oppaina toimivat Jannen lisäksi Anna-Kaisa, Anne-Mari, Maija, Aapo ja Anssi.

### Neljäs tuotantokausi (Sousse ja Alanya)

Neljännen tuotantokauden kuvaukset aloitettiin Tunisian Soussessa keväällä 2012. Syksyllä jaksoja kuvattiin Turkin Alanyassa. 21. tammikuuta 2013 alkaneella neljännellä kaudella seurataan matkaoppaita sekä Soussessa että Alanyassa. Neljännellä kaudella Alanyan kohdepäällikkönä toimii jälleen tuttu Terhi ja myös aiemmilta kausilta tutut Erja, Riina ja Nina jatkavat sarjassa. Kolmannelta kaudelta tutut Anne-Mari ja Anna-Kaisa siirtyivät Alma Tourin konkurssin jälkeen Sousseen ja ovat täten myös neljännellä kaudella mukana ohjelmassa. Uusia oppaita Soussessa ovat Eija, Päivi ja Marjo.

Formaatti muissa maissa
-----------------------

*Matkaoppaat*-sarjan formaatti on herättänyt kiinnostusta myös ulkomailla. Tuotantoyhtiö Susamuru kertoo, että optio formaatin tuottamisesta on myyty jo muun muassa Ruotsiin, Norjaan, Puolaan, Saksaan, Hollantiin, Belgiaan, Sveitsiin, Ranskaan ja Kreikkaan. Sarja on optioitu myös Yhdysvaltoihin, joka on jo kahdeskymmenes maa, jonne *Matkaoppaiden* formaatti on optioitu. Norjalainen versio sarjasta on kuvattu Thaimaassa ja ranskalainen versio Kreetalla.

Lähteet
-------

1. ↑  Tule mukaan Matkaoppaat-televisiosarjan kuvauksiin nelonen.fi.  Arkistoitu 24.12.2013. Viitattu 16.5.2012.
2. 1 2  Matkaoppaat *nelonen.fi*.  Arkistoitu 21.12.2009. Viitattu 3.1.2010.
3. ↑  Susamuru tuottaa Suomen suurimman ulkomailla tuotetun tv-sarjan Neloselle susamuru.fi.
4. 1 2  Matkaoppaiden formaatin optio USA:han susamuru.fi. Viitattu 14.1.2011.
5. ↑  Matkaoppaat-sarjan kuvaukset käynnistyivät iltalehti.fi. Viitattu 18.1.2011.
6. ↑  Matkaoppaat Formaatti Finlandia –ehdokkaaksi susamuru.fi.
7. ↑  Suosittu Matkaoppaat-ohjelma jättää Turkin stara.fi. Viitattu 13.2.2011.
8. 1 2  He ovat uudet Matkaoppaat! iltalehti.fi. Viitattu 17.9.2011.
9. ↑  Matkaoppaat näkyy Alma Tourin konkurssista huolimatta *Ilta-Sanomat*.  4.10.2011. Viitattu 27.12.2019.
10. ↑  Alma Tourin tilanne yllätti Nelosen: "Toisesta tuotantokaudesta oli puhetta" iltalehti.fi. Viitattu 3.10.2012.
11. ↑  Haluatko mukaan Matkaoppaisiin? nelonen.fi.  Arkistoitu 24.12.2013. Viitattu 3.10.2012.
12. ↑  Tule mukaan Matkaoppaat -televisiosarjan kuvauksiin ja ikuista huikeat lomamuistosi! nelonen.fi.  Arkistoitu 30.5.2012. Viitattu 3.10.2012.
13. ↑  Nelosen kevät 2013 sisältää scifiä, jännitystä, laulamista ja kokkaamista! nelonenmedia.fi.  Arkistoitu 24.12.2013. Viitattu 18.12.2012.
14. ↑  Matkaoppaat-formaatti myyty jo yhdeksään maahan *hs.fi*.
15. ↑  Matkaoppaat – hittiformaattimme welcometofinland.fi.  Arkistoitu 28.7.2014. Viitattu 3.10.2012.

Kirjallisuutta
--------------

* Mykkänen, Juhani: *Matkaoppaat*. Susamuru, 2010. ISBN 9789526737522.

Aiheesta muualla
----------------

* Ohjelman virallinen sivusto